Eveniment

♦ Salariul mediu din Bucureşti se apropie de 3.500 de lei net pe lună, angajaţii din Bucureşti fiind, în medie, cu 70% mai bine plătiţi decât cei din Suceava ♦ Oficial, în toate judeţele României salariul mediu a depăşit 2.000 de lei net pe lună ♦ Cele mai mari creşteri salariale din ultimul an s-au înregistrat în Sălaj (+23%), iar cele mai mici în Botoşani şi în Caraş-Severin (+7%).

Angajaţii din Bucureşti au cele mai mari salarii din economie: cu un venit mediu de 3.467 de lei net în luna septembrie a acestui an, aceştia câştigă cu 29% mai mult decât angajaţii plătiţi cu salariul mediu pe economie şi cu 70% mai mult decât angajaţii din Suceava, care au cele mai mici salarii din România (de 2.039 de lei net).

„Diferenţele salariale din oraşele mari se micşorează de-a lungul timpului, pe măsură ce companiile sunt nevoite să crească salariile pentru a atrage candidaţi. Dacă ne uităm la salariile pe judeţe în anul 2009, de exemplu, probabil că Timişul era peste Cluj ca nivel salarial, dar situaţia s-a schimbat pe fondul investiţiilor masive în centre de servicii şi în sectorul IT din Cluj“, a explicat Anca Puiu, consultant la compania de consultanţă în manage­ment şi executive search Korn Ferry.